**Cziffra György-emlékév**

2021-ben a hazai és nemzetközi zenei élet Cziffra György világhírű zongoraművész emléke előtt tiszteleg. Születése 100. évfordulója alkalmából a 2021. február 1. és 2022. május 31. közötti időszakot Magyarország Kormánya Cziffra György-emlékévvé nyilvánította, az UNESCO pedig felvette a közösen ünnepelt évfordulók sorába.

Cziffra György nemcsak kiemelkedő tehetségű művész volt, hanem zenei munkássága mellett különös figyelmet fordított arra is, hogy a jövő nemzedék fiatal művészeinek támogatást nyújtson. Cziffra nemcsak Magyarországon, hanem Franciaországban is élt és alkotott, így személye különleges hidat képez a magyar és francia kultúra között.

Az Emlékév keretében a tervek szerint több mint 100 program valósul meg Magyarországon és külföldön. A Külgazdasági és Külügyminisztérium (KKM) ez alkalommal is támogatást nyújt a külföldi programok szervezéséhez és lebonyolításához. Minisztériumunk az Emlékév gondolatának megszületésétől kezdve szorosan együttműködik a Miniszterelnökséggel és Balázs Jánossal - a Cziffra örökséget gondozó Kossuth-díjas zongoraművésszel - a programsorozat megszervezésében.

Nem ez az első alkalom, hogy a KKM szerepet vállal komolyzenei fókuszú kiemelt rendezvénysorozatok külföldi eseményeinek megvalósításában , a minisztérium ugyanis részt vett a 2016-os Bartók-évben, majd 2017-18-ban a Kodály Programban is.

A külföldi programsorozat célja, hogy hazánk határain túl is méltó keretek között emlékezzünk meg az ikonikus magyar zongoraművészről és felhívjuk a figyelmet arra a Liszttől eredő zenei gondolkodásmódra, amiből Cziffra is táplálkozott.

A tervek szerint a külképviseletek/külföldi magyar kulturális intézetek 2021-ben 16 ország 23 városában 30 program megszervezéséhez nyújtanak támogatást, ismert magyar és külföldi művészek közreműködésével. Koncertek elsősorban azokban a városokban lesznek, ahol annak idején Cziffra György is meghódította a közönséget: így például Franciaországban Párizs mellett Senlisben és Nizzában; Németországban Stuttgartban és Passauban; az USA-ban a New York-i Lincoln Center-ben, vagy éppen a brit fővárosban, a Covent Gardenben. A neves koncert helyszínek mellett az Emlékév programjai eljutnak a fiatalokhoz is Waiblingentől Bukarestig.

Az Emlékév alkalmából a KKM támogatásával „Music of Freedom - Freedom of Music” címmel, Balázs János közreműködésével közel egy órás koncertfilm készült, amelyben Liszt, Brahms művei és Cziffra György átiratai csendülnek fel. A film körbekalauzolja a nézőt Budapest és Magyarország legszebb, főként világörökségi helyszínein.

Az Emlékév eseményeiről [www.cziffra100.com](http://www.cziffra100.com) oldalon tájékozódhatnak az érdeklődők.